钦定古今图书集成/明伦汇编/官常典/第233卷 > 刘伯正
## 钦定古今图书集成/明伦汇编/官常典/第233卷 > 刘伯正

按《宋史》本传：“伯正字直卿，饶州馀干人。父简，为丞相
赵汝愚客，尝书《庆历四谏奏议》授伯正。而伯正以开
禧元年举进士，调太平主簿，通判枣阳军，辟荆湖制
置司机宜，两浙转运司主管公事，历军器、将作、太府
三监主簿，枢密院编修官，兵部郎官，监察御史。有事
于明堂，雷电忽至，执事者鲜不离次。伯正立殿下，绅”
笏俨然，声色不动，帝遂以大任期之。迁左司谏。疏言：
“兵籍寖广，粮饷益艰，请预备军食。”又言：“铨选、财计、刑
狱之积敝。乞以愿治之心而急董正治官之图，以勤
政之思而严察计吏之法。”又言：“所忧非一，而急务之
当虑者有三：曰申饬边备，区处流民，堤防奸盗。”帝皆
善其言。升右正言，以华文阁待制知广州兼广东经
略安抚使。召见，赐金带、鞍马。改转运使，以宝章阁直
学士知太平州。召为礼部侍郎兼中书舍人，迁吏部
侍郎兼侍讲、同修国史、实录院同修撰兼给事中，权
刑部尚书兼侍读。淳祐四年，拜端明殿学士、签书枢
密院事兼权参知政事，真拜参知政事。以监察御史
孙起予言罢，授资政殿学士、提举洞霄宫。监察御史
蔡次传言之，降一官。寻复旧官，致仕。卒，赠正奉大夫，
加少保。时论谓“伯正立朝，以静重镇浮，不求名誉，善
藏其用”云。